Mulți vasluieni reclamă furtul mașinilor, după ce au uitat unde le-au parcat
- Mădălina Sfrijan
- 23 martie 2024, 08:49
Majoritatea șoferilor din Vaslui care reclamă un furt auto sunt, de fapt, persoane care uită unde și-au parcat mașina. Numărul cazurilor de acest gen s-a înmulțit semnificativ în ultimele luni.
Vaslui. Majoritatea șoferilor care reclamă un furt auto, de fapt, uită unde au parcat
Potrivit polițiștilor din Vaslui, cei mai mulți dintre șoferii care reclamă un furt auto sunt persoane dezorientate. De altfel, după ce anunță autoritățile, cei mai mulți descoperă că au uitat, de fapt, unde și-au parcat mașina.
Acest detaliu reiese din raportul de activitate al IPJ Vaslui, pe 2023. Astfel, polițiștii sunt puși, de cele mai multe ori, să investigheze furturi inexistente.
"În ceea ce privește furturile auto, vă pot spune că aproximativ 70%, chiar și mai bine, acestea sunt sesizate ca furturi auto, dar sunt generate de greșelile persoanelor vătămate, care uită unde își parchează autoturismele și sesizează că le-a dispărut mașina și, în acest fel, demarăm cercetările și descoperim că realitatea este cu totul alta", a declarat comisarul șef Dan Pelin, șeful Inspectoratului de Poliție al Județului Vaslui.
Polițiștii vasluieni, puși să se ocupe de cazuri "inexistente"
Polițiștii se lovesc tot mai des de asemenea cazuri. Recent, un șofer din Vaslui a sunat la 112 să reclame că nu și-a mai găsit mașina în parcarea unui spital.
A elucidat singur misterul, după ce a găsit mașina la o distanță mai mare de unitatea medicală, fără ca inițial să își amintească acest detaliu.
Vaslui. Zeci de sesizări de furturi false
În 2023, în județul Vaslui, au fost înregistrate 37 de sesizări la Poliție legate de presupusul furt al unor mașini. 25 dintre acestea au fost raportate de șoferi care au uitat unde și-au parcat autoturismul.
Există însă și cazuri în care șoferii se pot alege cu amenzi usturătoare. În anul 2018, un șofer din Brașov a fost sancționat pentru că a uitat unde și-a parcat mașina. Astfel, pentru furtul auto fals reclamat la Poliție, bărbatul a plătit o amendă de 500 de lei.